### Beslutningstema

I denne sag skal Kommunalbestyrelsen godkende de indstillede foreningsrepræsentanter fra de folkeoplysende foreninger til FritidsForum for perioden 2023-2025.

### Historik

I marts 2022 godkendte Kommunalbestyrelsen 11 foreningsrepræsentanter og 9 personlige suppleanter som medlemmer af Folkeoplysningsudvalget for valgperioden 2022-2025. Det var 1 foreningsrepræsentant og 3 personlige suppleanter for lidt ifølge de gamle vedtægter for Folkeoplysningsudvalget. Derfor besluttede Kommunalbestyrelsen at vedtægterne skulle revideres i indeværende valgperiode.

Den 27. oktober 2022 godkendte Kommunalbestyrelsen nye vedtægter for FritidsForum, tidligere Folkeoplysningsudvalget.

### Sagsfremstilling

De nye vedtægter for FritidsForum trådte i kraft den 1. januar 2023.

De folkeoplysende foreninger indstiller repræsentanter på baggrund af et valgmøde. Kommunalbestyrelsen skal herefter godkende de indstillede repræsentanter.

Der blev afholdt valgmøde til FritidsForum den 10. januar 2023.

De folkeoplysende foreninger skulle vælge 7-9 repræsentanter og 2-4 suppleanter i prioriteret rækkefølge. De 7-9 repræsentanter skulle vælges indenfor fire områder:

* Minimum 2 repræsentanter for idrætsforeninger
* Minimum 1 repræsentant for uniformerede korps, politiske og religiøse foreninger
* Minimum 1 repræsentant for idébestemt børne- og ungdomsarbejde, øvrige foreninger og handicapforeninger
* Minimum 1 repræsentant for voksenundervisning

De folkeoplysende foreninger har valgt at indstille 9 repræsentanter og 4 suppleanter i prioriteret rækkefølge. Se bilag.

* 4 repræsentanter for idrætsforeninger
* 2 repræsentanter for uniformerede korps, politiske og religiøse foreninger
* 1 repræsentant for idébestemt børne- og ungdomsarbejde, øvrige foreninger og handicapforeninger
* 2 repræsentanter for voksenundervisning
* 4 suppleanter i prioriteret rækkefølge, som repræsenterer henholdsvis uniformerede korps, politiske og religiøse foreninger, idrætsforeninger og voksenundervisning

FritidsForum arbejder med følgende hovedområder:

1. Den folkeoplysende voksenundervisning
2. Det frivillige folkeoplysende foreningsarbejde

Udover de 7-9 foreningsrepræsentanter og eventuelle suppleanter består FritidsForum af 2 kommunalbestyrelsesmedlemmer med hver deres personlige suppleant, fra henholdsvis Kultur- og Fritidsudvalget og Børn- og Skoleudvalget.

### Lovgrundlag

Folkeoplysningsloven og Vedtægt for FritidsForum i Tønder Kommune.

### Vicekommunaldirektøren indstiller,

at de indstillede foreningsrepræsentanter valgt den 10. januar 2023 godkendes som medlemmer og suppleanter af FritidsForum for perioden 2023-2025.

### Beslutning

Indstillingen godkendt.